༄༅།།དེ་རིང་གི་ཉིན་མོ་འདི་ནི་རྒྱ་ནག་གུང་ཁྲན་དམར་ཤོག་གིས་བོད་རྒྱལ་ཁབ་ཆེན་པོ་བཙན་འཕྲོག་བྱས་ཏེ་མི་ལོ་༥༩ཧྲིལ་པོ་འཁོར་བའི་དུས་ཚིགས་ཤིག་ཡིན།རྒྱ་ནག་གུང་ཁྲན་དམར་ཤོག་གིས་བོད་ས་བཙན་བཟུང་བྱ་རྒྱུའི་སྲིད་བྱུས་བཟུང་སྟེ་དམག་དཔུང་གིས་བོད་ནང་བཙན་འཛུལ་བྱས་ཏེ་བསམ་ཡུལ་ལས་འདས་པའི་དྲག་གནོན་བྱས་པ་མ་ཟད།བོད་མིའི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་སྐུ་ཕྱྭ་ལ་བསྡོ་བའི་ངན་གཡོའི་བྱ་སྤྱོད་སྤེལ་ནས་ཆེས་ཛ་དྲག་གིས་ཕྱི་ལོ་༡༩༥༩ཟླ་༣ཚེས་༡༠ཉིན་བོད་ཀྱི་རྒྱལ་ས་ལྷ་སར་ཆོལ་གསུམ་བོད་མི་རྣམས་ཀྱིས་མ་བགྲོས་བསམ་པ་གཅིག་མཐུན་གྱིས་རྒྱ་དམར་ལ་ཞི་རྒོལ་བྱས་པར་རྒྱ་དམག་གིས་དྲག་གནོན་བྱས་ཏེ་ཕོ་བྲང་པོ་ཏཱ་ལ་དང་།ནོར་བུ་གླིང་གར་མེ་སྒྱོགས་བརྒྱབས་པ་སོགས་བོད་ཀྱི་ལོ་རྒྱུས་སུ་སྔར་བྱུང་མ་མྱོང་བའི་དུས་ངན་དེ་བོད་གངས་ཅན་པ་ཚོས་མི་རབས་ནས་མི་རབས་བར་བརྗེད་མི་སྲིད་པ་ཞིག་ཏུ་གྱུར་ཡོད།དེ་བཞིན་བོད་མིའི་སྒྲིག་འཛུགས་ཀྱིས་བོད་ཀྱི་རྒྱལ་གཅེས་དཔའ་བོ་དཔའ་མོའི་ཉིན་མོར་ཡང་ཆབས་ཅིག་ཏུ་དུས་དྲན་སྲུང་བརྩི་ཞུ་བཞིན་ཡོད་པས།བོད་བསྟན་སྲིད་མི་རིགས་ཆེད་བློས་གཏོང་གནང་མཁན་རྒྱལ་གཅེས་དཔའ་བོ་དཔའ་མོ་རྣམས་ཀྱི་སྙིང་སྟོབས་དང་མཛད་རྗེས་ལ་བཀའ་དྲིན་རྗེས་དྲན་ཞུ་རྒྱུ་དང་།ད་ལྟ་རྒྱ་གཞུང་གི་བཙོན་ཁང་སོགས་ནང་དཀའ་སྡུག་མྱོང་བཞིན་པ་རྣམས་ལ་གདུང་སེམས་མཉམ་སྐྱེད་ཞུ་རྒྱུ་ཡིན།